62018TJ0310_RES
Kohtuasi T‑310/18
European Federation of Public Service Unions (EPSU)jaJan Goudriaan
versus
Euroopa Komisjon
Üldkohtu (üheksas koda laiendatud koosseisus) 24. oktoobri 2019. aasta otsus
Sotsiaalpoliitika – Tööturu osapoolte vaheline dialoog liidu tasandil – Kokkulepe „Üldine raamistik riikide keskvalitsuste asutuste ametnike ja teenistujate teavitamiseks ja nendega konsulteerimiseks“ – Kokkuleppe allkirjastanud osapoolte ühistaotlus rakendada seda kokkulepet liidu tasandil – Komisjoni keeldumine esitada nõukogule otsuse ettepanek – Tühistamishagi – Vaidlustatav akt – Vastuvõetavus – Komisjoni kaalutlusruum – Tööturu osapoolte sõltumatus – Subsidiaarsuse põhimõte – Proportsionaalsus
Tühistamishagi – Vaidlustatavad aktid – Mõiste – Siduvate õiguslike tagajärgedega aktid – Komisjoni otsus, millega keelduti esitamast nõukogule liidu tasandil tööturu osapoolte sõlmitud kokkulepet rakendava otsuse ettepanekut – Hõlmamine
(ELTL artikli 155 lõige 2 ja artikkel 263)
(vt punktid 20 ja 22–36)
Sotsiaalpoliitika – Sotsiaalpoliitika kokkulepe – Tööturu osapoolte kokkulepped – Rakendamine nõukogu otsusega komisjoni ettepanekul – Komisjoni algatusõigus – Ulatus – Allkirjastanud osapoolte ühistaotlus – Komisjoni kohustus esitada nõukogule otsuse ettepanek – Puudumine
(ELL artikli 17 lõige 2; ELTL artikli 155 lõige 2)
(vt punktid 51, 66, 67, 73, 74, 78, 79, 81, 82, 90, 93 ja 103)
Institutsioonide aktid – Õiguslik laad – Seadusandlik akt – Mõiste – Meetmed, mis on võetud tööturu osapoolte sõlmitud kokkulepete liidu tasandil rakendamise menetluse tulemusena –Väljajätmine
(ELTL artikli 155 lõige 2 ja artikkel 289)
(vt punkt 69)
Sotsiaalpoliitika – Sotsiaalpoliitika kokkulepe – Tööturu osapoolte kokkulepped – Rakendamine nõukogu otsusega komisjoni ettepanekul – Komisjoni algatusõigus – Tingimus – Demokraatia põhimõtte austamine – Kokkuleppe allkirjastajate representatiivsus – Subsidiaarsuse põhimõtte ja proportsionaalsuse põhimõtte austamine
(ELL artikli 17 lõige 1; ELTL artikkel 155)
(vt punktid 75, 95, 96, 98 ja 137)
Sotsiaalpoliitika – Sotsiaalpoliitika kokkulepe – Tööturu osapoolte kokkulepped – Rakendamine nõukogu otsusega komisjoni ettepanekul – Komisjoni algatusõigus – Komisjoni kaalutlusruum – Kohtulik kontroll – Piirid
(ELL artikli 17 lõige 1; ELTL artikkel 155)
(vt punktid 108–112)
Kokkuvõte
Üldkohus jättis 24. oktoobri 2019. aasta kohtuotsusega EPSU ja Goudriaan vs. komisjon (T‑310/18) rahuldamata tühistamishagi, mis oli esitatud komisjoni otsuse peale, millega keelduti esitamast nõukogule ettepanekut teha otsus, millega liidu tasandil rakendatakse Euroopa tööturu osapoolte sõlmitud kokkulepet.
2015. aasta detsembris allkirjastasid tööturu osapooled ELTL artikli 155 lõike 1 alusel kokkuleppe „Üldine raamistik riikide keskvalitsuste asutuste ametnike ja teenistujate teavitamiseks ja nendega konsulteerimiseks“ (edaspidi „kokkulepe“). Seejärel esitasid nad komisjonile ühistaotluse esitada ettepanek kokkuleppe rakendamiseks liidu tasandil nõukogu otsusega, mis võetaks vastu ELTL artikli 155 lõike 2 alusel. Komisjon teavitas aga 2018. aasta märtsis tööturu osapooli oma otsusest keelduda esitamast nõukogule niisugust otsuse ettepanekut. See keelduv otsus rajanes kolmel põhjendusel: esiteks keskvalitsuse asutuste eriline laad, kuivõrd nad teostavad avalikku võimu; teiseks nende asutuste ametnike ja teenistujate teavitamist ja nendega konsulteerimist reguleerivate sätete olemasolu paljude liikmesriikide riigisiseses õiguses, ja kolmandaks liikmesriikidevaheliste arvestatavate erisuste olemasolu, mis puudutab nende asutuste määratlust ja pädevuste ulatust, mistõttu kokkulepet rakendava nõukogu otsuse kohaldamisala ulatus varieeruks liikmesriigiti.
Üldkohus otsustas esmalt, et komisjoni keelduv otsus kujutas endast vaidlustatavat akti. Nimelt ei saanud seda esiteks kvalifitseerida ettevalmistavaks aktiks ja teiseks ei takistanud hagi vastuvõetavust komisjoni võimalik lai kaalutlusruum.
Seejärel rõhutas Üldkohus, et kui tööturu osapooled räägivad läbi ja sõlmivad kokkuleppe ELTL artikli 155 lõike 1 alusel ja kui kokkuleppe allkirjastanud osalised esitavad ühise taotluse, et seda kokkulepet rakendataks liidu tasandil nõukogu otsusega, mis võetakse vastu ELTL artikli 155 lõike 2 alusel, siis ei ole komisjon kohustatud seda taotlust rahuldama ja tal on õigus hinnata, kas ta peab esitama sellekohase ettepaneku nõukogule.
Üldkohus lisas selle kohta, et komisjonil ei tule mitte üksnes kontrollida, kas selle kokkuleppe klauslid on kitsalt seaduslikud, vaid võtta arvesse ka liidu üldist huvi ja seega hinnata ka seda, kas selle kokkuleppe võimalik liidu tasandil rakendamine on muu hulgas poliitilisi, majanduslikke ja sotsiaalseid kaalutlusi silmas pidades otstarbekas.
Viimaseks täpsustas Üldkohus, et komisjonil on ulatuslik kaalutlusruum ja et komisjoni keelduva otsuse korral on Üldkohtu teostatav kohtulik kontroll komisjoni otsuse üle piiratud.